François-Xavier Dentrecolles

**François-Xavier Dentrecolles** eller **d'Entrecolles** (kinesisk navn: 殷弘绪, pinyin: *Yin Hongxu* eller *Yin Hong-Siu Ki-Tsong*, født 25. februar 1664 nær Limoges i Frankrike, død 2. juli 1741 i Beijing) var en katolsk kinamisjonær tilhørende jesuittordenen. 

## Liv og virke
### Bakgrunn
François Xavier d’Entrecolles trådte inn i jesuittenes novisiat i Avignon den 16. september 1682. Han fikk sin åndelige og intellektuelle formasjon i Frankrike og ble presteviet i 1693. 
### Misjonær
Han ble sendt til Kina i 1698 og kom sammen med sine medbrødre patrene Jean-François Foucquet, Jean-François de Pélisson, Pierre Frapperie og Bernard Rodes via Madras til Amoy den 29. juli 1699. Han virket i Nanchang i Jiangxi fra 1703, i Jaozhou og Jingdezhen (porselenbyen) 1707-1709, og så Jiujiang. Han var generalsuperior for den franske jesuittmisjon i Kina fra 1707 til 1719, og var atter i Jaozhou fra 1714, Jiujiang 1718, og i Beijing fra 30. desember 1719.

### Porselenets hemmeligheter
De brev Dentrecolles skrev 1. september 1712 og senere var de første nøyaktige beskrivelser som nådde Europa om hvordan det mest berømte kinesiske harde porselenet ble tilvirket. Dentrecolles kommuniserte via fader Orry, S.J., som var prokurator for jesuittenes misjoner i Kina og India, om sine funn på en detaljert, omfattende og velstrukturert måte:

::*«Fra tid til annen har jeg bodd i [[Jingdezhen|King-te-Tching]] for å ivareta mine konvertitters åndelige behov, og fikk da også interesse for produksjonen av denne skjønne porselen, som er så høyt skattet, og som sendes til alle deler av verden. Intet annet enn min nysgjerrighet kunne ha drevet meg til slike undersøkelser, men det forekommer meg at en svært nøye beskrivelse av alt det som angår denne typen arbeid vil på et eller annet vis bli til nytte i Europa.» (Fra innledningen til «The Letters of Père d'Entrecolles»*.)

Et senere brev, av 25. januar 1722, tilføyde ytterligere opplysninger om produksjonsteknikkene.

D'Entrecolles observerte produksjonen direkte, og fikk også teknisk innsikt fra noen av sine kinesiske konvertitter. Han konsulterte også direkte en kinesisk teknisk kilde; det antas at dette var den trykte utgave fra 1682 av *Fu-liang Hsien Chih*.

D'Entrecolles sendte også materialspecimener til Europa, som ble analysert av René Antoine Ferchault de Réaumur og førte til opprettelsen av porselensfabrikken i Sèvres så snart ekvivalente materialer ble funnet i Europa.

I England inspirerte hans verker utviklingen av flere porselensvirksomheter, som for eksempel Plymouthporselen.

Uavhengig av pater d'Entrecolles, men ukjent for ham, hadde i 1710 tyskeren Johann Friedrich Böttger (og muligens også Ehrenfried Walther von Tschirnhaus før ham i 1708) allerede oppdaget hemmeligheten bak hardt porselen. Det var på grunn av disse at Meissenporselenet kunne utvikles.

### Andre rapporter
D'Entrecolles skrev også brev om hvordan kineserne holdt silkeormer, og laget kunstige blomster og syntetiske perler, og praktiserte oral vaksinering mot kopper. I 1734 beskrev d'Entrecolles også hvordan kineserne produserte kvikksølv.

En av følgene av d'Entrecolles arbeide, som noen har omtalt som industrispionasje, var at utførselen av kinesisk eksportporselen falt betraktelig, særlig mot slutten av Qianlong-keiserens epoke.

D'Entrecolles oversatte også kinesiske vitenskapelige verker til fransk.

## Verk
* *François Xavier Dentrecolles (Yin Hong-Siu Ki-Tsong) et l'apport de la Chine à l'Europe du XVIIIe siècle*, par Mme Yves de Thomaz de Bossierre, avant-propos du P. Joseph Dehergne (coll. « La Chine au temps des Lumières », 5), Paris, Belles lettres, 1982, XVII-192 p., ill.  L'ouvrage contient un choix de texte du père Dentrecolles.

## Se også
* Liste over kinamisjonærer tilhørende jesuittordenen

## Referanser

## Litteratur
* Louis Pfister: *Notices biographiques et bibliographiques sur les jésuites de l'ancienne mission de Chine, 1552-1773*, Chang-hai, 1932-1934 (Nendeln: Kraus Reprint, 1971)
*Baghdiantz McAbe, Ina 2008 *Orientalism in Early Modern France*, , Berg Publishing, Oxford
* Finley, Robert, 2010 *The pilgrim art. Cultures of porcelain in world history*, University of California Press, 
* Huiyi Wu, « Les traductions de François-Xavier Dentrecolles (1664-1741), missionnaire en Chine : localisation et circulation des savoirs », dans *Extrême-Orient*, 2013, n°36, p.49-80,  (''lire en ligne'')
* Pierre Huard, Ming Wong: *Les enquêtes françaises sur la science et la technologie chinoises au XVIIIe siècle*, i *Bulletin de l'École française d'Extrême-Orient*, =53, n. 1, 1966, s. 137-226 https://www.persee.fr/doc/befeo_0336-1519_1966_num_53_1_3759|id=hw|plume=oui

## Eksterne lenker
* To brev fra pater François Xavier d'Entrecolles i ''Ceramics Today''